Anne-Mette Winther Christiansen (V), 2006-12-12:
Vi har nu som det første land haft en handlingsplan i 4 år til bekæmpelse af kvindehandel.
Vi har fået handlingsplanen evalueret, og der er taget initiativ til en ny, der gælder for de næste 4 år.
Det ny udkast til handlingsplanen er rigtig godt, og det indeholder bl.a. disse 9 punkter mod menneskehandel.
For det første er der lagt op til, at vi skal have formidlings- og informationskampagner for at informere potentielle kunder og den brede offentlighed.
For det andet er der lagt op til et tæt samarbejde med organisationer i kvindernes hjemlande med henblik på at styrke deres rettigheder.
For det tredje skal det opsøgende arbejde over for kvinderne gøres landsdækkende og koordineres med indsatsen over for andre prostituerede, danske og udenlandske.
For det fjerde skal der etableres drop in-centre, hvor kvinderne kan få både social og sundhedsfaglig støtte og desuden har mulighed for at tale med mennesker, der har viden om menneskehandel, og for også at møde andre kvinder.
For det femte er det foreslået, at vi opretter tre krisecentre, hvor kvinderne kan bo.
For det sjette skal der ske udvikling af tværfaglige metoder til identifikation af de kvinder, der er ofre for kvindehandel.
Vi har for det syvende også et forslag, hvor der står, man skal have udbygget det internationale netværk, netop herunder kontakt til ngo'er og sociale myndigheder i kvindernes hjemlande.
Det er meget vigtigt.
For det ottende er der forslag om korte kurser til ofre for kvindehandel, som skal gøre kvinderne bedre i stand til at klare sig i hjemlandene.
Det niende punkt er, at mandatet og rollefordelingen blandt aktørerne i indsatsen skal gøres mere klar og tydelig.
De er alle sammen virkelig gode fokuspunkter.
Man skal selvfølgelig fortsætte med at lave informationskampagner rettet mod eventuelle kunder, for det er meget væsentligt, at man netop på dette punkt sørger for at komme ud og få kontakt til dem, der er potentielle kunder, så man får ramt deres samvittighed.
Det er det, fordi det er vigtigt, at vi tager det førende skridt.
Og fordi vi er et foregangsland, har vi også en forpligtelse til netop at hjælpe kvinderne, så de kan styrke deres egne rettigheder, og så de kan få del i den faglighed, der gør, at de i hvert fald kan blive uafhængige af andre.
Det er vigtigt, at vi koordinerer indsatsen, så den gælder både danske og udenlandske kvinder.
Indsatsen mod menneskehandel skal ikke kun begrænse sig til at foregå inden for EU's grænser.
Vi skal fremover sikre, at man har øget samarbejdet og har et større fokus på handel med mennesker både inden for EU og i tredjelande til EU.
Vi skal etablere et tættere samarbejde og en koordination mellem medlemslandene.
Så det, man gør, er altså: Man styrker efterforskningen, som vi også har hørt det fra justitsministeren; man støtter ofrene ved at styrke deres sociale tilbud, som vi også har hørt det fra socialministeren; man forbedrer deres hjemsendelse; man forebygger menneskehandel ved at begrænse efterspørgslen; og man øger befolkningens viden og intensiverer arbejdet internationalt.
Derfor undrer det mig også, at vi ikke kunne fremsætte et fælles forslag til vedtagelse.
Men nu skal jeg så på vegne af Venstre, De Konservative og Dansk Folkeparti fremsætte følgende: Forslag til vedtagelse: »Folketinget anerkender, at regeringen med opbakning fra satspuljepartierne har udarbejdet en handlingsplan om bekæmpelse af kvindehandel, herunder etableret: – opsøgende arbejde blandt udenlandske kvinder i prostitution, – et beskyttet hus for ofrene, – mulighed for ophold på to af landets krisecentre, – netværk af internationale ngo'er i hjemlandene, – informationsmateriale på 11 sprog og – hotline for både ofre og kunder.
Folketinget noterer sig, at justitsministeren med strategien mod prostitutionens bagmænd har taget initiativ til at styrke den politimæssige indsats mod kvindehandel.
Folketinget bemærker med tilfredshed, at regeringen agter at styrke indsatsen mod alle typer af menneskehandel med særligt fokus på at: – give ofre for menneskehandel, der samarbejder med myndighederne om forberedt hjemsendelse, en udrejsefrist på op til 100 dage, – støtte ofrene ved at forbedre de sociale tilbud i Danmark, – forebygge menneskehandel ved øget internationalt samarbejde og ved at øge befolkningens viden og – oprette et Videns- og Koordinationscenter for Menneskehandel.«